HMS Teazer (R23)

Palvelus

HMS Teazer hyväksyttiin 13. syyskuuta 1943 palvelukseen 24. Hävittäjälaivueeseen. Lokakuussa koulutuksen päätyttyä Scapa Flow'ssa alus liittyi laivueeseensa, joka sai käskyn siirtyä Välimerelle. Alus osallistui marraskuun alusta Italiassa taistelevien maavoimien operaatioiden tukemiseen muun muassa tulittamalla Minturnon aluetta.
Tammikuussa 1944 alus siirtyi laivueensa mukana Adrianmerelle tukemaan maavoimia. Se tulitti 4. helmikuuta HMS Tumultin kanssa Dalmatian rannikon Hvaria ja Korčulaa. Aluksen palvelus jatkui Adrianmerellä, kunnes se määrättiin heinäkuussa Etelä-Ranskan maihinnousuun Yhdysvaltain laivaston alaisuuteen.
Alus liittyi elokuun alussa HMS Troutbridgen, HMS Tuscanin ja HMS Tyrianin kanssa lentotukialusosasto Task Force 88:aan (TF88). Se saattoi 12. elokuuta osastoon kuuluneiden hävittäjien mukana saattuetukialukset HMS Khediven, HMS Emperorin, HMS Searcherin, HMS Pursuerin, HMS Attackerin, HMS Stalkerin ja HMS Hunterin, risteilijät HMS Royalistin, HMS Caledonin ja HMS Colombon maihinnousualueelle. 15. elokuuta alkaen alus suojasi osastoa, kunnes se 27. elokuuta palasi laivueeseensa ja samalla Brittiläisen Välimeren laivaston alaisuuteen.
Alus liitettiin syyskuussa laivueen mukana HMS Royalistin ympärille muodostettuun laivasto-osastoon, jonka tehtävänä oli estää saksalaisjoukkojen evakuointi Aigeianmeren saarilta. HMS Teazer upotti 15. syyskuuta Spathanniemen edustalla kuljetusalus Erpelin ja sukellusveneidentorjunta-alus UJ2171:n (entinen Heidelberg). Alus liittyi 24. syyskuuta Brittiläiseen Aigeianmeren osastoon avustamaan Aigeianmeren saarten ja Kreikan mantereen takaisin valtauksessa.
Alus laski 23. lokakuuta joukkoja maihin Skopelokselle Kreikan itärannikolle, minkä jälkeen se jatkoi operaatioita alueella. Alus määrättiin marraskuussa laivueen mukana Brittiläiseen Tyynenmeren laivastoon. Se lähti joulukuussa Plymouthiin huollettavaksi ja valmistautumaan siirtoon.
Telakalta palattuaan alus aloitti matkansa maaliskuussa 1945 Tyynenmeren laivastoon. Se liittyi toukokuussa Manuksessa laivueen mukana laivastoon. Alus suojasi 12. kesäkuuta HMS Triytbridgen, HMS Tenaciousin, HMS Terpsichoren ja HMS Termagantin kanssa lentotukialus HMS Implacablea, saattuetukialus HMS Ruleria, risteilijöitä HMS Ugandaa, HMS Swiftsurea, HMS Newfoundlandia ja HMS Achillesta muodostaen laivasto-osasto 111.2:n (Task Group 111.2). Trukilla 14. kesäkuuta operaatio Inmaten aikana alus suojasi lentotukialuksia, joiden koneet iskivät saarelle. Seuraavana päivänä alus tulitti HMS Swiftsuren kanssa Moenin saarta. Se lähti 17. kesäkuuta Manukseen, jossa se liittyi Task Force 57:n suojausosastoon.
Alus suojasi 18. heinäkuuta TF57:ää lentotukialusten iskiessä Japanin pääsaarille. Se tulitti 9. elokuuta risteilijäosaston mukana Honshūn Kamaishia. Alus liitettiin 11. elokuuta Task Group 38.5:een, jonka muuta alukset olivat HMS King George V, HMS Indefatigable, HMS Gambia, HMS Newfoundland, HMS Barfleur, HMAS Napier, HMAS Nizam, HMS Wakeful, HMS Wrangler, HMS Troubridge, HMS Termagant ja HMS Tenacious. Alus suojasi 13. elokuuta osaston aluksia iskettäessä Tokioon.
Sotatoimet Japania vastaan päättyivät 15. elokuuta, ja alus osallistui 27. elokuuta Japaninlahden viralliseen antautumisseremoniaan. HMS Teazer palasi laivueen mukana Britteinsaarille 1946, jolloin se siirrettiin Devonportissa reserviin.
Alus valittiin 1952 muutettavaksi tyypin 15 sukellusveneentorjuntafregatiksi, mikä myöhemmin muutettiin osittaiseksi tyypin 16 muutokseksi. Muutostyöt saatiin päätökseen 1956, jolloin se palasi palvelukseen 2. koulutuslaivueeseen.
HMS Teazer sijoitettiin poistolistalle 1965 ja se myytiin BISCOlle. Alus saapui 7. elokuuta hinattuna Dalmuiriin romutettavaksi.